Ons mis die Gees | ToekomsVenster
Ons mis die Gees
by Kariné Joubert | Jul 27, 2018 | Blog | 0 comments
Die afgelope tyd verskyn in die Beeld heelwat briewe van lesers wat voel dat die inkleding van die erediens (hoofstroomkerke) hul vervreem en onvervuld laat.
Hulle is opsoek na die stilte en gemoedelikheid wat tradisioneel met die erediens assosieer word en voel klaarblyklik dat musiek in eie idioom verál veroorsaak dat die erediens nie meer as 'n heilige gebeure beleef word nie. Die persoon van die leraar is ook ter sprake en hy vertoon te gemaklik as deel van die res van die geloofsgemeenskap. Hy is na alles 'n gesant van die Here en moet derhalwe uitstaan of iets dergeliks.
Dit herinner my aan my ma se goedige verwyt dat ek nie die profiel van 'n dominee gestand doen nie. Met my lang hare ( destyds) en moderne uitkyk op die lewe was ek onherkenbaar as dominee. In háár tyd kon jy sê "daar stap die dominee!!"
Terug by die briewe van lesers.
Die kerk bestaan uit mense. Daar is nie 'n kerk naas die kerk nie, so asof die kerk iewers in Pretoria sy/haar hoofkantoor het nie . Ons is die kerk van Christus. Ons reflekteer Hom in hierdie wêreld. Ons volg ook sy voorbeeld. (Fil.2)
Die Boodskap sal vir altyd dieselfde bly. Dit mag nie verander nie. Jesus, Koning oor alles en almal. Redder van hierdie wêreld. Kortom die twaalf artikels soos dit deur al die eeue bely is en word.
Dis die gemis aan die teenwoordigheid van die Heilige Gees, die kragtige aankondiging van die verlossingsboodskap en Woordverkondiging wat mense leeg huis toe stuur.